የአዲስ አበባ አዳማ የፍጥነት መንገድ ግንባታ ከ82 በመቶ በላይ ተጠናቀቀ
አዲስ አበባ ፤ህዳር 10/2006 (ዋኢማ) -ከ8 ቢሊዮን ብር በላይ በሆነ ወጪ እየተካሄደ የሚገኘው የአዲስ አበባ አዳማ የፍጥነት መንገድ ግንባታ ከ82 በመቶ በላይ መጠናቀቁን የኢትዮጵያ መንገዶች ባለሥልጣን አስታወቀ።የባለሥልጣኑ የኮምኒኬሽን ዳይሬክቶሬት ዳይሬክተር አቶ ሳምሶን ወንድሙ ለዋልታ እንደገለጹት የመንገዱን ቀሪ ሥራ በተያዘው የበጀት ዓመት በማጠናቀቅ ለትራፊክ ክፍት ይሆናል።የአዲስ አበባ አዳማ የፍጥነት መንገድ 80 ኪሎ ሜትር እርዝመትና 31 ሜትር ስፋት የሚኖረው ሲሆን በአንድ ጊዜ 6 ተሽከርካሪዎችን የማስተናገድ አቅም እንደሚኖረው ዳይሬክተሩ ተናግረዋል ።መንገዱ በቀን ከ19ሺ አስከ 20ሺ ተሽከርካሪዎችን በማስተናገድ የአገሪቱን የወጪና ገቢ ንግድ በተገቢው መንገድ እንዲከናወን የሚረዳ መሆኑን አቶ ሳምሶን ጨምረው ተናግረዋል።መንገዱ ሙሉ ለሙሉ ሥራ ሲጀምር ከዚህ በፊት ይስተዋል የነበረውን የትራፊክ መጨናነቅ የሚያስቀር ከመሆኑንም በላይ ከአዲስ አበባ አዳማ በአማካይ 3 ሰዓት ይፈጅ የነበረውን ጉዞ ከ45 እስከ 60 ደቂቃ ብቻ እንደሚያሳጥረው አያይዘው ገልጸዋል።እንደ አቶ ሳምሶን ገለጻ የመንገዱን ተሽከርካሪ የማስተናገድ አቅም ከ6 ወደ 8 ተሽከርካሪዎች እርዝመቱን ደግሞ እስከ አዋሽ አርባ ከተማ ለማድረስ እቅድ ተይዟል ።በ2003ዓ.ም ግንባታው የተጀመረው የአዲስ አበባ አደማ የፍጥነት መንገድ 57 በመቶ የግንባታ ወጪው ከቻይናው ኤግዚም ባንክ በተገኘ የብድር ድጋፍ ቀሪው 43 በመቶ ደግሞ በኢትዮጵያ መንግሥት የሚሸፈኑን መሆኑን ዋልታ ኢንፎርሜሽን ማዕከል ዘግቧል ።             